open-index/open-wikipedia-markdown huggingface dataset:
Dani Selma

**Daniel "Dani" Selma Mercader**, nado en L'Eliana o 1 de marzo de 2001, é un futbolista valenciano que xoga na posición de dianteiro. O seu equipo actual é o Marbella Fútbol Club da Primeira Federación.

## Traxectoria
### Primeiros anos
Selma formouse nas categorías inferiores de varios equipos do País Valenciano, incluíndo o Alboraya Unión Deportiva e o Levante Unión Deportiva. En 2020, tras concluír a súa etapa xuvenil, Selma fichou polo Club Deportivo Acero da Terceira División.

### Tenerife
O 28 de xullo de 2022 foi fichado polo Club Deportivo Tenerife e foi asignado ao Tenerife B da Terceira División RFEF. O seu debut profesional na Segunda División tivo lugar o 10 de decembro de 2022, cando foi o substituto de Borja Garcés nun empate 2-2 do Tenerife contra o Villarreal B.

Durante a súa etapa no club canario foi cedido en dúas ocasións. O 20 de agosto de 2023 comezou un contrato temporal co San Fernando Club Deportivo da Primeira Federación. O 16 de xaneiro de 2024 foi cedido ao Club Deportivo Alcoyano para xogar o resto da tempada 2023/24.

### Amorebieta
O 24 de xullo de 2024 pasou a formar parte da Sociedad Deportiva Amorebieta, que viña de descender á Primeira Federación na tempada 2023/24.

### Pontevedra
O 1 de agosto de 2025 fíxose oficial a chegada de Selma ao Pontevedra Club de Fútbol.

### Marbella
O 7 de xaneiro de 2026 asinou un contrato co Marbella Fútbol Club até o 30 de xuño dese ano.

## Notas 
## Véxase tamén 
### Ligazóns externas 
* Dani Selma en LaPreferente.com
Lago Junior

**Junior Wakalible Lago Toto**, máis coñecido como **Lago Junior**, nado en Abidjan o 31 de decembro de 1990, é un futbolista marfilés que xoga na posición de extremo esquerdo. O seu equipo actual é o Club Deportivo Lugo da Primeira Federación.

## Traxectoria en clubs
### Primeiros anos
Lago Junior comezou a súa formación deportiva nun centro de formación de Costa do Marfil fundado polo futbolista retirado Joël Tiéhi. En 2007 alcanzou o seu debut sénior co Issia Wazy, onde destacou polo seu talento goleador. 

### Numancia
O 31 de xaneiro de 2009 asinou un contrato de cinco anos e medio co Club Deportivo Numancia. O debut de Lago Junior na Primeira División tivo lugar o 18 de abril de 2009, cando participou nun partido contra o Atlético de Madrid. En total foi substituto noutros catro encontros durante a tempada 2008/09, na que o Numancia non puido evitar o descenso.

O 27 de agosto de 2010 foi cedido á Sociedad Deportiva Eibar. Dous días despois tivo lugar o seu debut na Segunda División B, un partido contra o Club de Fútbol Palencia no que ademais anotou dous goles para unha vitoria por 2-1. Regresou ao Numancia tras concluír a tempada 2010/11 e disputou dúas campañas máis co conxunto soriano na Segunda División. 

### Gimnàstic e Mirandés
O 13 de xullo de 2013 fichou polo Gimnàstic de Tarragona da Segunda División B. Durante a tempada 2014/15 contribuíu a alcanzar o ascenso co club catalán. O 22 de xullo de 2015 pasou a formar parte do Club Deportivo Mirandés da Segunda División.

### Mallorca
O 28 de xaneiro de 2016 asinou contrato co RCD Mallorca da Segunda División. O equipo balear descendeu ao finalizar a tempada 2016/17; con todo, o club logrou dous ascensos consecutivos nas seguintes campañas. Lago Junior xogou un papel importante nestes anos e contribuíu con 11 goles na tempada 2018/19, a mellor marca da súa carreira.

Posteriormente Lago Junior foi perdendo peso no cadro do Mallorca. En decembro de 2021 foi cedido á Sociedad Deportiva Huesca. O 11 de xaneiro de 2023 finalizou o seu contrato por mutuo acordo co club mallorquino.

### Málaga e Racing de Santander
Tras saír do Mallorca, Lago Junior fichou polo Málaga Club de Fútbol até xuño de 2024 con opción a un segundo ano. O 15 de xuño de 2023, tras producirse o descenso do club malagueño, Lago Junior asinou un contrato de dous anos co Racing de Santander.

### Lugo
En xullo de 2025 pasou a formar parte do Club Deportivo Lugo da Primeira Federación cun contrato por un ano e con opción a un segundo.

## Traxectoria internacional
Lago Junior foi internacional coa selección de fútbol de Costa do Marfil. O seu debut tivo lugar o 13 de outubro de 2020, cando foi substituto de Gervinho nun partido amigábel contra Xapón.

## Notas 
## Véxase tamén 
### Ligazóns externas 
* Lago Junior en LaPreferente.com
Pictichromis paccagnellae

***Pictichromis paccagnellae***, é unha especie de peixe da familia Pseudocromidae común en acuarios. A parte frontal dese peixe é púrpura brillante e a posterior é amarela. Nos acuarios crece ata os 6-7 cm de longo. Defende o seu territorio contra peixes que son varias veces maiores en tamaño, pero convive ben con moitos outros peixes comúns de acuario. Ás veces pode confundirse coa especie *Gramma loreto*.

O nome específico fai referencia á familia italiana de Bolonia Paccagnella, que eran comerciantes de peixes de acuario e deron o tipo ao autor descritor Herbert R. Axelrod.

Vive no Pacífico oeste: Indonesia (Xava e Sulawesi) ata Vanuatu; Palau en Micronesia.

## Notas 
## Véxase tamén 
### Bibliografía 
* Gill, A. C. 2004 (3 de xuño) Revision of the Indo-Pacific dottyback fish subfamily Pseudochrominae (Perciformes: Pseudochromidae). Smithiana Monographs No. 1: 1–213, Pls. 1-12.
Samuel Ferro

**Samuel Ferro**, nado en Vigo o 26 de abril de 1987, é un escritor e enxeñeiro industrial galego.

## Traxectoria 
Estudou na Universidade de Vigo. Residente en Pontevedra, é afeccionado ás artes marciais, a natureza, o cine e a lectura. Escribiu o guión para varias curtametraxes. A súa primeira publicación literaria foi a triloxía *Tierra de leyenda*.

## Obras 
* *Tierra de Leyenda I: El Legado de Breogán* (2021). Ediciones Torre de Lis. 600 páxs. ISBN 978-8412297058.
* *Tierra de leyenda II: Más allá del fin del mundo* (2023). Ed. autor. 604 páxs. ISBN 978-8412735918.
* *A queimada das ánimas* (2024). Ed. autor. Castelán: *La queimada de las ánimas*, ISBN 9788412735932. Novela negra.
* *Tierra de leyenda III: Camino al purgatorio* (2025). Ed. autor. 662 páxs. ISBN 978-8412735949.

## Notas
MOS Technology 6502

O **MOS Technology 6502** é un microprocesador de 8 bits deseñado por un pequeno equipo dirixido por Chuck Peddle para MOS Technology e lanzado en setembro de 1975. O equipo de deseño xa traballara anteriormente en Motorola no proxecto Motorola 6800; o 6502 é esencialmente unha versión simplificada, menos custosa e máis rápida dese deseño que emprega a tecnoloxía NMOS de carga de esgotamento, o que fixo que o uso do microchip nos ordenadores fose moito máis barato.

Cando se presentou, o 6502 era o microprocesador máis barato do mercado por unha marxe considerable. Inicialmente vendíase por menos dunha sexta parte do custo dos deseños da competencia de empresas máis grandes, como o 6800 ou o Intel 8080. A súa introdución provocou rápidas baixadas nos prezos en todo o mercado de procesadores. Xunto co Zilog Z80, deu lugar a unha serie de proxectos que resultaron na revolución dos ordenadores domésticos de principios da década de 1980.

As videoconsolas e os ordenadores domésticos desde a década de 1970 ata principios da de 1990, como a Atari 2600, os ordenadores Atari de 8 bits, o Apple II, a Nintendo Entertainment System, o Commodore 64, a Atari Lynx, o BBC Micro e outros, empregan o 6502 ou variacións do deseño básico. Pouco despois da introdución do 6502, MOS Technology foi comprada directamente por Commodore International, que continuou a vender o microprocesador e as licenzas a outros fabricantes. Nos primeiros tempos do 6502, Rockwell e Synertek foron contratados como segundas fontes e, posteriormente, licenciáronse a outras empresas.

## Notas 
## Véxase tamén 
### Ligazóns externas 
*  – repositorio
I Sat by the Ocean

"**I Sat by the Ocean**" é o segundo sinxelo do sexto álbum de estudio, *...Like Clockwork*, da banda de rock estadounidense Queens of the Stone Age. Foi lanzado o 6 de agosto de 2013, pouco despois da actuación da banda no festival de música Lollapalooza o 4 de agosto.

O 31 de xullo de 2013, Queens of the Stone Age interpretou a canción no programa de entrevistas nocturno *Jimmy Kimmel Live!*, xunto co primeiro sinxelo do álbum, "My God Is the Sun".

## Notas
Cecilia Rikap

**Cecilia Rikap**, nada en 1984, é unha economista arxentina, especializada en política internacional e economía da innovación. É xefa de investigación do Institute for Innovation and Public Purpose (IIPP e profesora asociada de economía no University College London (UCL). Tamén asesora ao Goberno de Brasil na súa estratexia de soberanía dixital.

## Soberanía Dixital 
Rikap é unha das principais críticas ás grandes tecnolóxicas e a como estas empresas actúan como monopolios intelectuais, apropiándose das rendas dos ecosistemas de investigación e desenvolvemento. Defende a soberanía dixital e o dereito desde o sector público a desenvolver capacidades independentes en intelixencia artificial, infraestrutura pública dixital, xestión de datos e tecnoloxía na nube.

En setembro de 2024 foi impulsora dunha carta
## Obra 
*Teoría de la dependencia digital. Soberanía y desarrollo en el capitalismo del siglo XXI*. Editorial Caja Negra. ISBN 978-987-8272-48-1

## Notas
Drum + Fife

"**Drum + Fife**" é o terceiro sinxelo do noveno álbum de estudio de The Smashing Pumpkins, *Monuments to an Elegy*. A canción estreouse a través de *NME* o 21 de novembro de 2014.

## Antecedentes e gravación 
Nunha entrevista coa *NME*, Billy Corgan dixo: "'Drum + Fife' foi orixinalmente unha canción folk. Tivemos un problema para quitarlle o seu aspecto case sombrío de balada irlandesa. E debo darlle moito crédito a Tommy Lee, porque foi el quen deu a volta á situación. Sen dicilo, reaccionou dun xeito que me fixo ver que lle parecía un pouco aburrida. A Tommy encántalle a enerxía. Tommy quere sentir emoción. Así que está tocando a canción e di: 'Sei que é unha boa canción, pero simplemente non funciona'. E díxome: 'Impórtache se a retoco?'. E así colleu o ordenador e usou a súa experiencia na música dance, deu un xiro e atopou algúns loops e algúns ritmos e de súpeto pensei... 'wow'. É case como a new wave de mediados dos 80 ou algo así e lembroume un pouco aos primeiros U2 ou Big Country. Ese ritmo aberto fixo que a parte de balada irlandesa da canción cobrase vida e tivese unha calidade máis expansiva e, a partir de aí, volveuse moito máis doado".

## Notas
Tiólise

A **tiólise** é unha reacción dun tiol (R-SH) que corta un composto en dous. A tiólise implica a adición de coencima A a un dos produtos. Esta reacción é similar á hidrólise, na que intervén a auga en vez do tiol. Esta reacción prodúcese na β-oxidación dos ácidos graxos. A despolimerización de taninos condensados co uso de bencil mercaptano como nucleófilo tamén se chama tiólise.

center|miniatura|400px|Exemplo de tiólise (tiol: CoA-SH).

## Notas
Add Violence

***Add Violence*** é o terceiro EP da banda estadounidense de rock industrial Nine Inch Nails, publicado o 19 de xullo de 2017 a través dos selos The Null Corporation e Capitol Records. É o segundo dunha triloxía de lanzamentos, despois do EP *Not the Actual Events* (2016) e anterior ao noveno álbum de estudio da banda *Bad Witch* (2018). Foi producido por Trent Reznor e Atticus Ross.

Afastándose da natureza máis agresiva de *Not the Actual Events*, o EP centrouse máis nas paisaxes sonoras e as texturas xunto cos seus elementos tradicionais, de xeito semellante ao *The Fragile* (1999), o que deu lugar a composicións máis longas. O lanzamento promoveuse con dous sinxelos: "Less Than" e "This Isn't the Place", xunto cos seus vídeos musicais. *Add Violence* recibiu unha resposta positiva da crítica e alcanzou o número 17 nas listas dos Estados Unidos.

## Listaxe de cancións 
## Notas
Desaturación

**Desaturación** pode referirse a:
* En oximetría de pulsos, a condición dunha concentación baixa sanguínea de oxíxeno.
* Na saturación da cor, redución do colorido en relación coa súa brillantez no procesamento dunha imaxe.
* Conversión dun composto saturado noutro insaturado ao retirar dous hidróxenos e a crearse un dobre enlace. Os encimas desaturases interveñen en moitas desaturacións biolóxicas.
* Eliminación do exceso de momento angular nun xiróscopo de control de momento.
Despertar das amantes

***Despertar das amantes*** é unha obra de poesía en lingua galega de María Xosé Queizán, publicada pola editorial Espiral Maior na súa colección de Poesía en 1993, e que funciona literariamente como continuación do poemario ***Metáfora da Metáfora*** (Espiral Maior de Poesía, 1991).
## Sinopse 
***Despertar das amantes*** é un poemario de amor entre mulleres "comprometido coa causa feminista, no que desenvolve unha reflexión sobre o poder da palabra e tenta construír un eu lírico feminino a partir da rebelión e da ruptura coas formas e valores establecidos polo home", descubrindo a través do diálogo das amantes unha concepción amorosa horizontal feminina e liberadora, un canto a un "amor luminoso" e "vitalista", "entre almas e corpos iguais"). 

A obra está estruturada en tres partes diferenciadas ("Despertar das amantes", "Escrita" e "Tempo"), que representan tres motivos literarios: o amor, a palabra poética ou metáfora e o tempo.

## Notas
Masona

**Masona** ou **Massona**, finado en Mérida cara ó 605, foi bispo da urbe emeritense e metropolitano da provincia de Lusitania durante o período visigodo. É coñecido por gobernar *de facto* a cidade de Mérida durante o seu episcopado, así como por fundar o primeiro hospital de Hispania.

## Traxectoria 
De orixe goda, iniciouse no arianismo, chegando a ser bispo de Mérida contra 573; porén, en 579 converteuse ó catolicismo, deixando á cidade, daquela en poder do rebelde Hermenexildo, sen liderado ariano.

Ó entrar en Mérida en 582, o rei Leovixildo tentou convencelo de volver á súa antiga fe. Porén, Masona negouse e foi destituído, polo que o bispado pasou a mans de Sunna. Ademais, o monarca nomeou outro bispo para a comunidade católica, un home chamado Nepopis. As igrexas da cidade, confiscadas polos católicos contra 579, foron devoltas ós arianos. Secasí, unha igrexa disputada foi atribuída por unha comisión real ó bando católico.

Despois, Masona foi chamado á corte de Toledo, onde reiterou a súa negativa a reconverterse. Así mesmo, non entregou a túnica de Eulalia de Mérida, que o rei quería expoñer nunha igrexa da capital toledana, xa que correspondía por dereito ós arianos. Por estes actos foi desterrado, e non puido regresar a Mérida até arredor de 585.

No ano 589, xa baixo o goberno de Recaredo, Masona presidiu o III Concilio de Toledo, no que se decretou a conversión do reino ó catolicismo.

## Notas 
## Véxase tamén 
### Bibliografía 
* 
* 
*
Chuzalongo (filme)

***Chuzalongo*** é un filme ecuatoriano de terror de 2024 escrito e dirixido por Diego Ortuño. Baséase na lenda andina do Chuzalongo, que é representado como un neno elfo que agrede sexualmente as mulleres. Está protagonizado por Bruno Odar, Wolframio Sinué e Aléx Cisneros xunto con Fernando Bacilio, Mónica Mancero, Toa Tituaña, Yuyak Guitarra, Lenin Farinango e Sisa Farez.

Foi escollido como candidato de Ecuador para o Óscar ó mellor filme internacional na 98ª edición dos premios, mais finalmente non foi nomeado.

## Personaxes 
* Bruno Odar como Nicanor
* Wolframio Sinué como Melalo
* Aléx Cisneros como Don Alfonso
* Fernando Bacilio como Segundo
* Mónica Mancero como Lucía
* Toa Tituaña como Rosa
* Yuyak Guitarra como Awki
* Karla Gómez como Magdalena
* Lenin Farinango como narrador
* Matilde Lagos como Mamita Juana
* Gael Ortuño como neno
* Sisa Farez

## Notas 
## Véxase tamén 
### Outros artigos 
* Filmes de Ecuador propostos ó Óscar ó mellor filme internacional
* Filmes propostos ó mellor filme internacional na 98ª edición dos Óscar
Hubert Zehnacker

**Hubert Zehnacker**, nado en Estrasburgo o 25 de marzo de 1933 e finado en París o 17 de xaneiro de 2021, foi un historiador, latinista e numismático francés, que presidiu a Sociedade Francesa de Numismática.

## Traxectoria 
Hubert Zehnacker naceu en Estrasburgo o 25 de marzo de 1933.  

Logo da súa educación secundaria, en 1953 desprazouse a París para ingresar na *École Normale Supérieure, e non sería ata 1971 cando se doutorou en Letras na Universidade de París. 

Entre 1958 e 1960 foi membro da Escola Francesa de Roma. Finalmente, foi elixido membro honorario en 2005.**

Hubert Zehnacker finou en París o 17 de xaneiro de 2021.

## Publicacións 
### Monografía 
* (1973). *Moneta. Recherches sur l'organisation et l'art des émissions monétaires de la République romaine (289-31 avant J.-C.)''. École française de Rome, Roma.

### Escolma de artigos 
* (1960). "Les «A commentariis praefectorum praetorio»: origine et évolution d'une fonction de l'administration impériale". En ''Mélanges de l'école française de Rome*. 72. Páxinas 221-236.
* (1961). "Premiers portraits réalistes sur les monnaies de la République Romaine". En *Revue Numismatique''. 3. Páxinas 33-49.
* (1987). "Un trésor de monnaies défigurées de l'époque augustéenne". En *Bulletin de la Société nationale des Antiquaires de France*. Páxinas 51-54.
* (1990). "Rupture ou continuité: La monnaie romaine de Sylla à Auguste". En ''Bulletin de l'Association Guillaume Budé*. 2. Páxinas 175-189.
* (1990). "Rome: une société archaïque au contact de la monnaie (Ve-IVe siècle)". En *Publications de l'École française de Rome.'' 137. Pñaxinas 307-326.
* (2003). "Les lettres de Pline le Jeune, ou l'idéalisation du quotidien". En *Vita Latina.* 168. Páxinas 47-56.

## Notas
Milkybar

**Milkybar**, tamén coñecido como **Galak** na maior parte de Europa continental e América Latina, é un doce de chocolate branco producido por Nestlé dende 1936 e comerciado internacionalmente (non se vende nos Estados Unidos, mais pode ser mercado online e atopado en tendas especializadas). Segundo Nestlé, Milkybar/Galak non contén colorantes, sabores nin conservantes artificiais.

## Publicidade 
### Neno Milkybar 
Dende 1961, emprégase ó Neno Milkybar en anuncios de televsión do produto. O Neno Milkybar é un neno louro con anteollos que normalmente viste de cowboy e cuxa frase recorrente é  "The Milkybars are on me!" ("Os Milkybars son meus!"). Os anuncios normalmente tiñan lugar no Vello Oeste, e foron realizados tanto animados coma actuados. A personaxe foi sempre masculina, ata que en 2010 foi escollida a neozelandesa de 8 anos Hinetaapora Short. A personaxe foi creada por un equipo dirixido polo xefe de publicidade Mike Reynolds.

No Reino Unido, Australia e Nova Zelandia os anuncios foron nun inicio acompañados por unha canción que loubaba "a bondade que hai en Milky Bar". En réplicas máis recentes da campaña, a canción foi modificada para referirse ó "bo sabor que hai en Milkybar".

### Galak 
Galak foi promovido empregando a serie de animación francesa de 1971 *Oum le Dauphin Blanc*, coas súas personaxes aparecendo en anuncios e envases. Nos anuncios, Yann e Marina xunto co golfiño Oum adoitaban derrotar viláns como piratas ou tiburóns. Nestlé deixou de empregar esta licenza en 2003. Porén, imaxes de Oum quedaban aínda en produtos que quedaran en stock e que foron vendidos en 2004, polo que os propietarios dos dereitos da serie demandaron á marca por regalías.

## Variacións 
En 2018 foi lanzado Milkybar Wowsomes, un chocolate cun 30% menos de azucre que outros chocolates de Nestlé. O contido en azucre foi reducido procesándoo de tal forma que fose máis irado e poroso. Segundo Nestlé, isto fai que se disolva máis rápido na boca, facendo que saiba igual de doce que un Milkybar normal. They were released to meet consumer demand for healthier products. Wowsomes were discontinued in mid-2019 after achieving low sales. A Nestlé representative said this was as the chocolates were not as creamy as traditional Milkybar chocolate.

En 2019 lanzouse Milkybar Mix Ups, unha variedade de botóns de chocolate branco con recheo de cacao, e botóns de chocolate con leite con recheo de nata. Elabóranse empregando unha técnica similar á dos chocolates Rolo.

### Rexionais 
En Australia e Nova Zelandia, Milkybar non contén masa de cacao nin manteiga de cacao e, por tanto, non está etiquetaxe como chocolate.

Milkybar é especialmente popular en Suráfrica. A versión local de Milkybar é un sucedáneo de chocolate branco feito con leite en po, azucre, e graxas vexetais (palma, carité, e illipe), producido por Nestlé South Africa. Se ben figura como "chocolate branco" na web de Nestlé e nalgunhas tendas, o Milkybar de Suráfrica non contén manteiga de cacao, ingrediente definitorio do verdadeiro chocolate branco.

## Notas
A. Chal

**Alejandro Salazar Pezo**, nado en Lima o 30 de maio de 1989, coñecido profesionalmente como A. Chal (estilizado **A.CHAL**), é un cantautor, rapeiro e produtor discográfico peruano-estadounidense. Lanzou o seu primeiro EP, *Ballroom Riots*, en 2013. O seu álbum de estudio debut, *Welcome to Gazi*, foi auto-lanzado en xuño de 2016. O seu sinxelo, "Round Whippin'", foi lanzado por Zane Lowe en 2015.

En 2026, regresou ás súas raíces peruanas con temas como «Pituko» ou «Chologante», gravados nas zonas andinas de devandito país e influenciados por xéneros como o huayno e a cumbia peruana.

## Discografía 
### Álbums de estudio 
### EPs 
**Ballroom Riots* (2013)
**Exotigaz* (2018)

### Mixtapes 
## Notas
Frecha litoral

Unha **frecha litoral** ou **punta de area** é un accidente xeográfico caracterizado por unha lingua, frecha, punta ou protusión da plataforma continental, xeralmente area, que sobresae cara o mar como resultado do depósito de sedimentos que este deposita.

A diferenza dun cordón litoral, que está unido á terra por dous extremos, a frecha só está unida á plataforma continental por un dos extremos. Cando a frecha litoral chega a se comunicar cun pequeno illote, entón pasa a se denominar tómbolo.

## Xeomorfoloxía
A frecha litoral, igual que acontece co resto de barreiras litorais, prodúcese fundamentalmente por sedimentación de materiais areosos ou de outras características, que forman unha protuberancia en forma de frecha ao se depositaren. Pódense formar tanto ao se depositaren sedimementos oceánicos como os procedentes de desembocaduras de ríos. A protuberancia adoita proxectarse paralela ao mar, aínda que tamén pode adoptar outras direccións. A diferenza do cordón litoral, só está unida ao resto do continente por un extremo.

## Frechas litorais en Galicia
[miniatura|Frecha litoral na [praia de Cesantes, en Redondela. Ao fondo a illa de San Simón, a ponte de Rande e as augas da ría de Vigo.]]

### Frecha litoral da Ladeira
A frecha litoral da Ladeira atópase na parroquia nigranesa da Ramallosa, na foz que forma a desembocadura do río Miñor. Separa o estuario que forma o río Miñor na súa desembocadura coa baía de Baiona, na boca da ría de Vigo. Os materiais de sedimentación que proveñen do mar foron acumulándose ao longo dos séculos e depositándose en forma de area. Co paso dos anos, a barreira de area terminou de se unir ao resto do continente, formando a definitiva frecha litoral.

### Outras frechas litorais galegas
Debido á grande cantidade de quilómetros de costa e areais repartidos por toda a xeografía galega, atopamos numerosos exemplos de frechas litorais. Na parroquia redondelá de Cesantes, atópase a praia da Punta, un areal en forma de frecha que non chega a contactar por escasos metros coa illa de San Simón.

Na illa de Arousa, a frecha litoral que forma a praia do Vao é o lugar onde se alicerzou a ponte que une a illa homónima coa península.

## Notas
## Véxase tamén
### Outros artigos
* Cordón litoral
* Lagoa costeira
Cordón litoral

[miniatura|Cordón literal na baía de Yagorlitsk, en [Crimea (Ucraína).]]
Un **cordón litoral** é un accidente xeográfico costeiro caracterizado por unha franxa de terra ou area en posición avanzada, que adoita illar do mar unha lagoa costeira. Desenvólvese en lugares onde se produce unha reentrada, como nos cabos dunha enseada, mediante o proceso de deriva litoral causada polas correntes litorais. A deriva prodúcese porque as ondas chegan á praia cun ángulo oblicuo, movendo os sedimentos ao longo da praia nun patrón en zigzag. Isto complétase coas correntes litorais, que transportan aínda máis sedimentos a través da auga ao longo da costa. Estas correntes son causadas polas mesmas ondas que provocan a deriva.

Cando o cordón litoral comunica unha illa pequena ao continente, atopámonos diante dun tómbolo.

A diferenza dunha frecha litoral, que se estende perpendicular ao mar (normalmente en forma de frecha ou gancho), o cordón litoral discorre paralelo á costa.

## Cordóns litorais en Galicia 
[miniatura|[Monte e lagoa de Louro|Lagoa de Louro, en Carnota. A lagoa costeira está separada do mar por unha barreira dunar, un exemplo de cordón litoral.]]
En Galicia existen cordóns litorais en case todas as lagoas costeiras, pois este accidente xeográfico é o que habitualmente divide esta do mar aberto.

## Notas 
## Véxase tamén 
### Outros artigos 
* Lagoa costeira
* Frecha litoral
Bolivianos en España

[miniatura|dereita|A colectividade boliviana en España celebra a súa festa na honra á [Virxe de Urkupiña no paseo do Prado de Madrid (2018).]]
A **inmigración boliviana en España** conforma a comunidade máis numerosa de bolivianos en Europa e a segunda maior congregación dos mesmos no mundo enteiro, fóra do seu país orixinario (a primeira reside na Arxentina). Está integrada principalmente por aqueles cidadáns provenientes da Paz e Cochabamba, o cal se atopa composto na súa maioría por indíxenas de lingua quechua e aimará. Traballan principalmente como comerciantes de artesanías e produtos textís. A poboación de orixe boliviana concéntrase principalmente nas comunidades autónomas de Cataluña e Madrid, aínda que hai importantes comunidades en todo o país.

Entre 2002 e 2008 o número de bolivianos en España medrou de 13&nbsp;517 a 239&nbsp;942. A crise económica internacional iniciada en 2008 afectou á poboación inmigrante en España, e a magnitude da colonia boliviana minguou de xeito notable por mor do retorno masivo de cidadáns bolivianos dende solo español, xa sexa de maneira voluntaria ou por deportación de quen se atopan en situación de inmigración irregular, con todo, continúa sendo a comunidade de bolivianos máis numerosa fóra de América e a máis numerosa en Europa.

## Notas 
## Véxase tamén 
### Outros artigos 
* Relacións Bolivia-España
Motorola

**Motorola, Inc.** foi unha empresa multinacional de telecomunicacións estadounidense con sede en Schaumburg, Illinois. Foi fundada polos irmáns Paul e Joseph Galvin en 1928 e levaba o nome de Motorola desde 1947. Moitos dos produtos de Motorola foran equipos de comunicación relacionados coa radio, como radios bidireccionais, walkie-talkies de consumo, infraestrutura móbil, teléfonos móbiles, comunicadores por satélite, buscapersoas, así como módems por cable e semicondutores. Despois de perder 4.300 millóns de dólares entre 2007 e 2009, Motorola dividiuse en dúas empresas públicas independentes: Motorola Solutions (a súa sucesora legal) e Motorola Mobility (escindida) o 4 de xaneiro de 2011.

Motorola deseñaba e vendía equipos de rede sen fíos como estacións base de transmisión celular e amplificadores de sinal. Os seus clientes empresariais e gobernamentais consistían principalmente en sistemas de voz e banda ancha sen fíos (usados ​​para construír redes privadas) e sistemas de comunicacións de seguridade pública como Astro e Dimetra. Os produtos de Motorola para redes domésticas e de radiodifusión incluían descodificadores, gravadores de vídeo dixitais e equipos de rede empregados para permitir a radiodifusión de vídeo, a telefonía informática e a televisión de alta definición. Estes negocios, agás os descodificadores e os cable módems, pasaron a formar parte de Motorola Solutions despois da escisión de Motorola en 2011.

A división de teléfonos sen fíos de Motorola foi pioneira nos teléfonos móbiles. Tamén coñecida como o Sector da Comunicación Persoal (PCS) antes de 2004, foi pioneira no «teléfono móbil» co primeiro «teléfono de ladrillo» verdadeiramente móbil DynaTAC, no «teléfono con tapa» co MicroTAC e no «teléfono de cuncha» co StarTAC a mediados da década de 1990. Rexurdiu a mediados da década de 2000 co RAZR, pero perdeu cota de mercado na segunda metade desa década, xa que os teléfonos intelixentes da compañía non foron suficientes para restablecer a Motorola como líder. Máis tarde centrouse en teléfonos intelixentes que usaban o sistema operativo móbil Android de Google, sendo o primeiro produto lanzado *Motorola Droid* en 2009. A división de teléfonos móbiles posteriormente separouse en Motorola Mobility.

## Notas 
## Véxase tamén 
### Outros artigos 
### Ligazóns externas
José Joaquín Matos

**José Joaquín Matos García**, nado en Ubera (Sevilla) o 6 de maio de 1995, é un futbolista español que xoga como lateral esquerdo no Ceuta, da Segunda División.

## Traxectoria 
Formado na canteira do Sevilla, con 17 anos debutou co filial na Segunda División B, nunha derrota por 2-0  contra o La Roda CF. Tras subir definitivamente ao filial e asentarse na titularidade, o 1 de maio de 2016, debutou co primeiro equipo na Primeira División, nunha vitoria por 1-0 contra o Espanyol.

En 2018 fichou polo Cádiz CF, no que militou ata 2021, pasando polo medio por dúas cesións ao Twente da  Eredivisie e ao Málaga. A continuación xogou no Burgos, de novo no Cádiz e no Ceuta.

## Notas
Paraguaios en España

A **inmigración paraguaia en España** (en ) conforma a comunidade de paraguaios e/ou descendentes de paraguaios residindo en España. Considérase a segunda máis importante fóra de Paraguai (logo da presente na Arxentina) e a máis numerosa en Europa, ademais de ser a de maior crecemento poboacional en España entre os anos 2000 e 2010 (+9000% de crecemento).

## Historia 
miniatura|250px|Consultado de Paraguai en Barcelona.
A comunidade paraguaia en España é a que máis crecemento poboacional rexistrou na última década. Segundo datos do Instituto Nacional de Estatística de España, a comunidade paraguaia no 2001 era de só 928 habitantes; mentres que para o ano 2012, esta cifra alcanzaría 87.536, crecendo máis do 9000% con respecto ao censo anterior.

Así mesmo, a comunidade paraguaia en España é a segunda máis numerosa fóra do Paraguai, detrás da que habita na Arxentina. Malia o masivo crecemento poboacional, nos últimos anos rexistrouse un leve decrecemento poboacional, pasando de 87.536 (2012) a 74.910 para o ano 2014, a consecuencia da repatriación de paraguaios, debido á crise económica presente no país europeo. Porén, a partir do ano 2016 e co novo crecemento económico do país, obsérvase un lixeiro repunte da migración, alcanzando a cifra de 80.218 cidadáns paraguaios empadroados en España a data de 2019.

## Notas 
## Véxase tamén 
### Outros artigos 
* Relacións España-Paraguai
Chilenos en España

A **inmigración chilena en España** refírese ao asentamento de cidadáns de Chile en España. É unha das máis numerosas e das que máis medrou nos últimos anos. Contra 2018 había uns 106.060, entre chilenos e descendentes residindo en territorio español. A colonia de expatriados chilenos residentes en España é a primeira máis numerosa en Europa, seguíndolle a comunidade residente en Suecia e en Francia, en terceiro lugar.

## Notas 
## Véxase tamén 
### Outros artigos 
* Relacións Chile-España
Per qualche dollaro in più

***Per qualche dollaro in più*** é un filme de Spaghetti Western de 1965 dirixido por Sergio Leone. Está protagonizado por Clint Eastwood e Lee Van Cleef como cazadores de recompensas, e Gian Maria Volonté como o principal adversario. Klaus Kinski interpreta un papel secundario como secuaz. Foi unha coprodución internacional entre Italia, Alemaña Occidental e España.

## Personaxes 
*Clint Eastwood como Manco
*Lee Van Cleef como Coronel Douglas Mortimer
*Gian Maria Volonté como El Indio
*Mario Brega como Niño
*Luigi Pistilli como Groggy
*Aldo Sambrell como Cuchillo
*Klaus Kinski como Juan Wild
*Benito Stefanelli como Hughie
*Panos Papadopoulos como Sancho Perez
*Robert Camardiel como empregado da estación de Tucumcari
*Joseph Egger como Old Prophet	
*Antoñito Ruiz como Fernando

## Notas 
## Véxase tamén 
### Bibliografía 
*
*
*
Dickon Mitchell

**Dickon Amiss Thomas Mitchell**, nado en Petit Esperance (Saint David, Granada) o 8 de outubro de 1978, é un político e avogado granadino que exerce como primeiro ministro de Granada desde 2022 e como líder do partido Congreso Democrático Nacional (NDC) desde 2021.

## Traxectoria 
Licenciouse en Dereito pola Universidade das Indias Occidentais en Cave Hill e traballou como asociado no bufete Grant, Joseph & Co., antes de fundar o seu propio bufete, Mitchell & Co., en 2017.

O 31 de outubro de 2021 foi elixido líder do partido Congreso Nacional Democrático. O CND de Mitchell gañou as eleccións xerais de 2022 con algo máis do 51 % do voto popular, conseguindo nove dos quince escanos dispoñibles.

Mitchell reaccionou á vitoria electoral anunciando que lle pediría á gobernadora xeral Cécile La Grenade, que declarase o 24 de xuño festivo nacional para que "os cidadáns poidan celebrar o día da liberación e a vitoria que crearon para Granada, Carriacou e a Pequena Martinica".

O 24 de xuño xurou o cargo como noveno primeiro ministro de Granada, sucedendo a Keith Mitchell (con quen non garda parentesco). Comprometeuse a acabar co nepotismo na sociedade granadina e a reformar o sistema electoral. Asumiu a carteira adicional de ministro de Facenda e creou un novo ministerio chamado Ministerio de Mobilización, Implementación e Transformación. Durante o seu discurso na cerimonia de toma de posesión dos ministros, prometeu pagar aos profesores os salarios retidos.

Partidario de que Granada se converta nunha república, declarou que esperaba que isto sucedese durante o seu mandato.

## Notas
Motorola 6800

O **6800** é un microprocesador de 8 bits deseñado e fabricado por primeira vez por Motorola en 1974. O microprocesador MC6800 formaba parte do *M6800 Microcomputer System* (Sistema de Microcomputación M6800, máis tarde chamado *68xx*) que tamén incluía circuítos integrados de interface serie e paralela, RAM, ROM e outros chips de soporte. Unha característica de deseño significativa foi que a familia de circuítos integrados M6800 só requiría unha única fonte de alimentación de cinco volts, nun momento no que a maioría dos outros microprocesadores requirían tres voltaxes. O sistema de microcomputación M6800 anunciouse en marzo de 1974 e estaba en plena produción a finais dese ano. *American Microsystems* obtivo a licenza como segunda fonte.

O 6800 ten un bus de enderezos de 16 bits que pode acceder directamente a 64 KB de memoria e un bus de datos bidireccional de 8 bits. Ten 72 instrucións con sete modos de direccionamento para un total de 197 códigos de operación. O MC6800 orixinal podía ter unha frecuencia de reloxo de ata 1 MHz. As versións posteriores tiñan unha frecuencia de reloxo máxima de 2 MHz.

Ademais dos circuítos integrados, Motorola tamén proporcionou un sistema completo de desenvolvemento en linguaxe ensambladora. O cliente podía usar o software nun ordenador remoto de tempo compartido ou nun sistema interno de miniordenadores. O *Motorola EXORciser* era unha computadora de escritorio construída cos circuítos integrados M6800 que podía usarse para prototipar e depurar novos deseños. Un amplo paquete de documentación incluía follas de datos de todos os circuítos integrados, dous manuais de programación en linguaxe ensambladora e un manual de aplicación de 700 páxinas que mostraba como deseñar un terminal punto de venda (unha caixa rexistradora informatizada) arredor do 6800.

O 6800 foi popular en periféricos de ordenador, aplicacións de equipos de proba e terminais de punto de venda. Tamén se empregou en xogos arcade e máquinas de pinball. O MC6802, introducido en 1977, incluía 128 bytes de RAM e un oscilador de reloxo interno no chip. O MC6801 e o MC6805 incluían RAM, ROM e E/S nun só chip e eran populares en aplicacións de automoción. Algúns modelos MC6805 integraban unha interface periférica en serie (SPI). O Motorola 6809 era un deseño compatible actualizado.

## Notas 
## Véxase tamén 
### Ligazóns externas 
*
Run2me

"**Run2me**" é unha canción de The Smashing Pumpkins, lanzada como o cuarto sinxelo do noveno álbum de estudio da banda, *Monuments to an Elegy*. O vídeo musical que a acompaña estreouse en Vulture.com o 22 de outubro de 2015.
## Notas
The Vampyre of Time and Memory

"**The Vampyre of Time and Memory**" é unha canción da banda estadounidense Queens of the Stone Age, sacada do seu sexto álbum de estudio, *...Like Clockwork*. Escrita por Josh Homme, a canción foi lanzada como sinxelo promocional en novembro de 2013.

A banda interpretou o tema ao vivo no programa *Conan* o 30, de outubro de 2013. O día 18 de novembro dese ano tamén foi lanzado un video musical interactivo para a canción.

## Notas
Yaroslav Ivanov

**Yaroslav Ivanov**, nado en 1995, é un empresario ucraíno no ámbito da cadea de bloques e das tecnoloxías dixitais. É cofundador e Chief Visionary Officer da empresa ALTA Blockchain Labs, que traballa en infraestrutura blockchain e activos dixitais. Desde 2015 está activo no sector blockchain.

## Traxectoria 
Ivanov comezou a súa carreira profesional en 2012. Nas primeiras etapas, traballou no ámbito da xestión de talento e da análise de marcas. En 2015 fundou a marca de moda de luxo Top of the World, da que máis tarde xurdiu ALTA Blockchain Labs. A súa actividade inclúe o desenvolvemento de estratexias empresariais, análise de mercado, xestión de proxectos e deseño de comportamento en proxectos globais de blockchain.

## Aparicións públicas 
Ivanov participa en conferencias internacionais de blockchain, incluíndo Consensus 2023 e 2024, así como TechWeek 2023 en San Francisco. Ademais, participa en mesas redondas e debates públicos sobre blockchain e activos dixitais, nos que expón puntos de vista sobre a integración das finanzas tradicionais e as tecnoloxías dixitais.

## Notas 
## Véxase tamén 
### Ligazóns externas 
*Sitio web oficial de ALTA Blockchain Labs 
*Perfil de ALTA Blockchain Labs en LinkedIn 
*ALTA Blockchain Labs en Crunchbase
Alxerianos en España

A **inmigración alxeriana en España** refírese ao asentamento de cidadáns de Alxeria en territorio pertencente ao Reino de España. Segundo datos de 2019, había 66&nbsp;778 inmigrantes regulares de Alxeria en España. As tres cidades con maior poboación son Alicante, Barcelona e Zaragoza.

En España hai algo máis de 60.000 alxerianos empadroados, sendo unha poboación cunha incidencia moi modesta nos procesos de naturalización e obtención da nacionalidade española, sendo do 3,5 % e 1/1,5 % respectivamente na década de 2000, aspecto que pode estar fortemente influído pola perda da nacionalidade alxeriana aos seus cidadáns naturalizados en España, dado que Alxer non ten asinado convenio de dobre cidadanía con Madrid.

## Poboación 
Gráfica do censo oficial de poboación alxeriana residente en España (só inclúe cidadáns alxerianos con permiso de residencia en España. Non inclúe inmigrantes ilegais nin nacionalizados):

## Notas 
## Véxase tamén 
### Outros artigos 
* Relacións Alxeria-España
Frente Español

**Frente Español**, foi un partido político español de ultradereita creado en 2002 e que tiña como líderes a Blas Piñar e Jesús López. Organizábase como unha "plataforma" que agrupaba a outras organizacións como FE/La Falange, Fuerza Nueva, España 2000 e os sindicatos da Fuerza Nacional del Trabajo (FNT) de Valencia e Valladolid, así como outras asociacións.

O 25 de xaneiro de 2003, unhas 3.000 persoas asistiron ao primeiro acto público da Frente Español en Madrid para defender a unidade nacional e evitar a "fragmentación" do país.

O Frente Español apenas durou seis meses despois do seu lanzamento, dado que a exclusión de España 2000 en abril de 2003 e a saída en xullo do mesmo ano de líderes de Fuerza Nueva para fundar posteriormente Alternativa Española deixaron a plataforma sen substancia, e como resultado disolveuse.

En 2008, debido a conflitos legais coa Falange Española de las JONS, a Frente Español foi refundada, para ser o acrónimo que La Falange Española empregaría con respecto á súa presentación nas eleccións nese mesmo ano e nos anos seguintes ata 2011, ano no que, tras resolverse o devandito conflito, se desintegraría.

## Notas 
## Véxase tamén 
### Outros artigos 
* FE/La Falange
Katharina Fritsch

**Katharina Fritsch**, nada en Essen (Renania do Norte-Westfalia) o 14 de febreiro de 1956, é unha escultora alemá. Vive e traballa en Düsseldorf.

## Traxectoria 
O seu pai era arquitecto. Inicialmente estudou Historia e Historia da Arte en Münster. En 1977 abandonou estes estudos e trasladouse á Academia de Arte de Düsseldorf, onde foi alumna de Fritz Schwegler. Posteriormente dedicouse á pintura. As súas primeiras obras escultóricas datan de 1979. Rematou os seus estudos artísticos en 1984.

O recoñecemento internacional chegou coa exposición *Von hier aus – Zwei Monate neue deutsche Kunst in Düsseldorf* (“Desde aquí – Dous meses de nova arte alemá en Düsseldorf”), realizada en 1984. A súa escultura dun elefante foi presentada por primeira vez no Museo Kaiser Wilhelm de Krefeld en 1987; na Bel Etage do K21 en 2002, e na 59ª Bienal de Venecia en 2022. A obra xerou debates en revistas de arte europeas e norteamericanas, contribuíndo a que as súas esculturas a tamaño real se convertesen nun dos seus sinais de identidade. Unha Madonna de Lourdes, instalada en 1987 na zona peonil de Münster foi considerada provocadora por algúns observadores. En 1995 representou Alemaña na Bienal de Venecia e, en 2001, realizou unha exposición na Tate Gallery, en Londres.

Fritsch é membro da Deutscher Künstlerbund e, desde 2010, membro de pleno dereito da Academia de Ciencias e Artes de Renania do Norte-Westfalia.

Foi profesora de Escultura na Academia de Arte de Münster (Hochschule für Bildende Künste) a partir de 2001. Entre o semestre de verán de 2010 e 2019 ocupou unha cátedra de Escultura na Academia de Arte de Düsseldorf.

## Obra 
As esculturas de Fritsch oscilan entre o tamaño real e o sobredimensionado, e caracterízanse por cores monocromáticas que reducen a obra á súa forma esencial. Nunha entrevista ao *Westdeutsche Zeitung* o 25 de xullo de 2011, a artista describiu o seu concepto como “unha cousa, unha cor”. A cor funciona como elemento de identificación, portadora de atmosfera e metáfora de determinadas calidades. Esta aproximación retira individualidade á escultura e dálle un carácter case mercantil. Os seus temas recorren con frecuencia ao universo do consumo (na década de 1980) e ás referencias a soños e mitos (na década de 1990).

A súa obra *Warengestell mit Madonnen* (Madonas Amarelas), creada entre 1987 e 1989, forma parte da colección da Staatsgalerie Stuttgart.

O seu traballo *Hahn/Cock*, o *Galo* (2013), instalado na Trafalgar Square de Londres, acadou ampla notoriedade.

## Notas
John B. Reddick

**John B. Reddick**, nado no condado de Scioto (Ohio) o 9 de abril de 1845 e finado en San Andreas (California) o 16 de setembro de 1895, foi un avogado e político republicano californiano que exerceu como 19º tenente gobernador de California.

## Traxectoria 
A súa familia mudouse ó condado de Calaveras, en California, cando el tiña 12 anos e graduouse na Universidade de California, Berkeley en 1869. Reddick traballou como mestre e administrativo, incluíndo a súa labor como subsuperintendente das escolas públicas do Condado de Calaveras durante dous anos. Tamén estudou dereito e en 1877 logrou a admisión no colexio de avogados. Exerceu en San Andreas e involucrouse tamén en política, e exerceu como xuíz de paz. Foi membro da Asemblea do Estado de California de 1875 a 1877, e de 1880 a 1882.  En 1884 foi elector presidencial, votando por James G. Blaine e John A. Logan.

En 1890 Reddick foi escollido como candidato republicano a tenente gobernador. Resultou electo e serviu dende xaneiro de 1891 ata xaneiro de 1895.

Reddick faleceu en San Andreas o 16 de setembro de 1895. Foi enterrado no Peoples Cemetery de San Andreas.

## Vida persoal 
En 1878, Reddick casou con Mary, filla de A.H. Coulter.  Tiveron dous fillos, John Jr e Edith.

## Notas
Pepe (filme de 2024)

***Pepe*** é un filme dramático de 2024 escrito, coproducido, coeditado e dirixido por Nelson Carlo De Los Santos Arias. O filme está protagonizado por Jhon Narváez e Sor María Ríos, a voz de Pepe, o primeiro e derradeiro hipopótamo abatido nas Américas, que aparece como unha pantasma e relata a súa historia coa poderosa tradición oral destas comunidades.

É unha coprodución internacional entre a República Dominicana, Namibia, Alemaña e Francia, e estreouse na 74ª edición do Festival Internacional de Cinema de Berlín o 20 de febreiro, onde competiu polo Oso de Ouro e gañou o Oso de Prata ao mellor director. Foi escollido como candidato da República Dominicana para o Óscar ó mellor filme internacional na 98ª edición dos premios, mais finalmente non foi nomeado.

## Sinopse 
Un hipopótamo novo coñecido polo nome Pepe, que lle puxeron os medios de comunicación, foi asasinado na selva de Colombia, pero regresa en forma de pantasma. É a voz dun hipopótamo, ou iso di. Non ten noción do tempo, só do pasado que o atormenta. "É meu ese ruído? Que é esta cousa que uso para facelo?" O animal está seguro dunha cousa: xa non está vivo. Foi o primeiro e o último da súa especie en ser asasinado nas Américas. Atravésanos a un mundo de moitos contos, cada un dos cales contén máis contos no seu interior. Con seriedade e humor, honestidade e engano, as imaxes e os sons transmiten o poderoso diálogo de lugares onde criaturas como Pepe pereceron sen comprender nunca a verdadeira natureza da súa situación.

## Personaxes 
**Como Pepe**
* Jhon Narváez 
* Fareed Matjila 
* Harmony Ahalwa 
* Shifafure Faustinus

**Outros**
* Sor María Ríos como Betania
* Jorge Puntillón García como Candelario 
* Steven Alexander como Cocorico
* Nicolás Marín Caly como Ángel
* Wolfgang Fuhrmann como Señor Heribert (cazador)

## Notas 
## Véxase tamén 
### Outros artigos 
* Filmes da República Dominicana propostos ó Óscar ó mellor filme internacional
* Filmes propostos ó mellor filme internacional na 98ª edición dos Óscar
Caboverdianos en España

A **inmigración caboverdiana en España** refírese ao asentamento de cidadáns de Cabo Verde en territorio pertencente ao Reino de España. Segundo datos de 2012, estímase que 65&nbsp;000 persoas de orixe caboverdiana viven en España. A súa presenza, aínda que cuantitativamente reducida en comparanza con outros colectivos, presenta unha forte implantación territorial e unha destacada cohesión social, especialmente en Galicia e en zonas mineiras do noroeste peninsular.

## Historia 
Os primeiros fluxos significativos de inmigración caboverdiana cara a España remóntanse á década de 1970. Este proceso estivo ligado á demanda de man de obra en sectores como a minería e a pesca. Entre 1973 e 1975, grupos de traballadores caboverdianos foron recrutados para traballar nas concas mineiras de León, onde chegaron a superar os 3.000 empregados no sector do carbón. Esta migración consolidouse como unha das máis relevantes no eido laboral industrial da época.

miniatura|250px|Porto de Burela, lugar de traballo dunha importante comunidade caboverdiana.
Paralelamente, a finais da década de 1970 desenvolveuse unha importante corrente cara á costa galega, especialmente en localidades como Burela, onde os inmigrantes se integraron na pesca de altura. Inicialmente tratábase maioritariamente de homes, que posteriormente iniciaron procesos de reagrupación familiar. A súa reputación como traballadores cualificados, especialmente no eido marítimo, facilitou a súa integración laboral e social.

En localidades como Burela ou Villablino, a convivencia entre a poboación local e a comunidade caboverdiana deu lugar a procesos de integración bidireccional, con achegas culturais relevantes, especialmente na música e nas tradicións sociais. Un exemplo disto é o grupo musical Batuko Tabanka, integrado no presente por doce mulleres de orixe caboverdiana que viven en Burela. No ano 2011 o grupo publicou o seu único álbum de estudio, *Djunta Mô*. Forman un grupo de música tradicional de Cabo Verde, no que cantan e tocan o batuko, que é un pano pregado colocado entre as pernas.

## Notas 
## Véxase tamén 
### Outros artigos 
* Relacións Cabo Verde-España
* Batuko Tabanka
### Ligazóns externas 
* Central Intelligence Agency.  "Spain."  The World Factbook.  Retrieved October 19, 2007.